  Майя Бывальцева Ижкарлэн тӧроез Юрий Тюрин но мерлыко огазеяськонъёслэн ёзчиоссы карысь сюресъёсты тупатъян ужъёсты дунъязы. Ужъёслэн ӟечлыксы, быдӟалазы но дырзы пумысен тӧрлыкъёслэн но автомобилистъёслэн юанъёссы али ӧвӧл. Валтӥсь объектъёсты 10 нуналскын быдэстыны чаклало (26-тӥ инвожолы — ред.). Со тодмо луиз 14-тӥ инвожое сюресчиосын вераськем бере, ивортэ «Удмуртия» агентстволэн корреспондентэз. Тодэ вайытом, карысь сюресъёсты тупатъян понна Удмуртилэн Сюресъёсъя фондысьтыз Ижкарлэн коньдэтэзлы туэ 500 миллион манет висъязы. Эшшо 93 миллион манет кутозы азбаръёсты выльдыны. Ужъёслэсь ӟечлыксэс чаклало кар администраци но мерлыко огазеяськонъёс. Таяз радэ эскерисьёс кӧня ке урамъёсы вуылӥзы. Нырысь ик дугдӥзы Вормонлы 40 ар ураме. Солэн Камабрской урамысен Калашников проспектозь люкетэз тупатъямын. Кузьдалаез 2,4 иськем, быдӟалаез 48 сюрс квадрат метр. Дасьлыкез — 90 процент. Бордюръёсты, пож ву кошкон колодчаосты но гожъёсты лэсьтыны сюресчиослы 10 нунал сётӥзы. Кыкетӥез дугдон инты — Восточной рынок дорысь Молодёженой урам. Кылем арняне отысь котыр ортчон сюрес вылын тупатъян ужъёсты йылпумъязы. Выльдӥзы Ленин урамысен Первомайской урамысь кульчо дорозь но собере Вормонлы 40 ар урамозь люкетсэ. Кузьдалаез 800 метр, быдӟалаез 21 сюрс квадрат метр. Аи дасьлыкез 80 процент. Ижкарлэн тӧроез артысь парковкаосын утялтӥськыны куриз. Общественникъёс котыр ортчонэз но дугдылонни доры пыронэз чебертыны ӵектӥзы. Объектэ озьы ик 10 нунал ортчыса вуттыны кулэ. Куинетӥез — Дерябин проездысь транспорт герӟет, со быдэсак дась. Озьы ик йылпумъямын Ленин урамлэн Карлутка дорысен Орджоникидзе урамозь люкетэз, соя автомобилистъёслэсь уката трос ӝожтӥськонъёс вал. 95 процентлы дась Клубной, Олег Кошевой но Баранов урамъёс. Ньылетӥез объект — Карл Марк урамлэн люкетэз. Со 95 процентлы дась. Отын ужъёсты 10 нуналскын йылпумъялозы. Отысен сюресчиос Партизанской ураме мынозы, нош 14–15 инвожое оранжерея огъет доры сюрес вылэ асфальт вӧлдозы. «Вань ужъёс пусъем дыре, чаклам быдӟалая быдэстэмын. Ӟечлыкезъя но юанъёс ӧвӧл. Кытын 100 процентлы дась ни, лабораториын эскеронъёс возьматӥзы, асфальт ӟечлыкъя куронъёслы тупа. Мерлыко огазеяськонъёслэн ёзчиосынызы ӵош интыосы потаса эскеронъёс нуон — туж пайдаё», — вераз Ижкарлэн тӧроез Юрий Тюрин. Быдэстэм ужъёсъя юанъёссы ӧз кылдэ Удмуртиысь одӥгезлэн мерлыко огазеяськонлэн ыстэм муртъёсызлэн но. «Тазьы ветлон чаклан понна кулэ, подрядчикъёслэн кылкутонзы мед будоз, ми тодӥськомы, кылем арын куд-ог участокъёс чакламлэсь ӝоггес куашказы. Мон малпасько, талэн пайдаез луоз. Туннэ ветлэммыя милям юанъёсмы ӧвӧл. Карлэн сайтаз «Гарантийные дороги» сервис кылдӥз — бадӟым умой уж лэсьтэмын, лыдэ басьтэмын али мынӥсь ужъёс но, вань берен герӟет но. Табере котькуд автомобилист карлэн улоназ пыриськыны быгатэ», — вераз ужъёсты эскеронэ пыриськем «Автомобильная Удмуртия» огазеяськонлэн кивалтӥсез Борис Ломаев. Тегъёс: Ижкар ЮрийТюрин Удмуртия сюресъёс тупатъянужъёс  